Henriette Kjær (KF), 2005-04-29:
Det er selvfølgeligt altid godt at have en debat om myndighedernes og selvfølgelig også lovgi vernes behandling af de rettigheder, som borgerne har, og det er så det, fire partier ønsker i dag.
Den debat er vi sådan set åbne for i Det Konservative Folkeparti.
Vi mener også, at når Institut for Menneskerettigheder kommer med en kritik, så skal den selvfølgelig undersøges og tages alvorligt.
Det har man så gjort.
Regeringen har taget Instituttets kritik alvorligt og har også reageret på den.
Helt konkret har Institut for Menneskerettigheder fremsat en række kritikpunkter, som alle her jo er bekendt med, og det er bl.a. en kritik af 24-års-reglen og af den garantistillelse på 50.000 kr., der kræves, boligkravet osv.
Man er faktisk kritisk over for alle de ting, der har gjort en forskel og dermed også med til at sikre en bedre integration.
Det er jo lidt ærgerligt, synes jeg, at debatten er ved at udvikle sig til en evig debat om gyldigheden af de initiativer, regeringen har gennemført, i stedet for at vi kommer videre ud ad det integrationsspor, vi endelig er kommet ind på, for det er da en langt mere perspektivrig debat at tage.
Det undrer mig derfor også, at Socialdemokraterne er medforespørgere til den her forespørgsel.
Socialdemokraternes nye formand har jo netop været ude at sige, at man ønsker at videreføre regeringens politik på udlændingeområdet, men alligevel sætter man med den her forespørgsel et stort spørgsmålstegn ved, om det overhovedet er lovligt at handle, som regeringen gør, og som Socialdemokraterne altså selv har bakket op.
Derfor vil man have, at der bliver fulgt op på Instituttets kritik.
Det mener jeg bestemt vi allerede har gjort ved, at Integrationsministeriet har tilbagevist kritikken i sit 36 sider lange svar.
Nu er det jo sådan, at det svar er givet under ministeransvar, og vi lever trods alt ikke i en bananrepublik, så jeg har ingen grund til at betvivle, at de love og den praksis, der følger deraf, ikke er i fuldstændig overensstemmelse med internationale konventioner.
og mener man, at man ikke er blevet behandlet derefter, så kan man gå til domstolene.
Det er sin sag, at De Radikale og åbenbart også Socialdemokraterne, SF og Enhedslisten er imod den politik, regeringen fører.
Det er og bliver en ærlig sag.
Men med denne forespørgsel synes jeg, at man skubber eksperterne foran sig.
I stedet for at erkende, at der er et flertal, der vil noget andet end de pågældende partier, så prøver de nu, for jeg ved ikke hvilken gang, igen at så tvivl om juraen i de regler, Folketinget har vedtaget.
Der har været så megen fokus på netop den danske udlændingelov, den har virkelig været diskuteret og kommenteret, og regeringen er meget opmærksom på og også interesseret i, at vi holder os inden for de konventioner, vi har tilsluttet os.
På baggrund af menneskerettighedskommissærens besøg i Danmark og den kritik, han fremførte, undersøgte man i tre forskellige ministerier kritikken og kom frem til, at Danmark holder sig inden for konventionerne.
Jeg synes derfor, det er helt unødvendigt at nedsætte et ekspertudvalg, der så igen igen skal se på de efterhånden velkendte problemstillinger.
Jeg må sige, at jeg er noget forundret over især Socialdemokraterne, der i notat efter notat kan forsikre sig om, at der ikke er problemer med hverken 24-års-regel, 28-års-regel, forsørgelseskravet, eller hvad det end måtte være, men alligevel ønsker sig det her ekspertudvalg.
Jeg kan kun opfatte Socialdemokraternes medvirken til denne forespørgsel som et forsøg på at få ændret regeringens udlændingepolitik, det er jo i hvert fald det, de andre partier vil, for som et parti, der har lange traditioner som regeringsbærende, ved jeg også, at man som socialdemokrat stoler på embedsmændene.
Når man har siddet i regering, så ved man godt, at man ikke får nogen som helst embedsmand til at bøje hverken paragraffer eller andet blot for at føje en minister.
Så mit store spørgsmål her i dag er: Hvorfor er det ikke nok for Socialdemokraterne, at de spørgsmål, som Institut for Menneskerettigheder har rejst, er gennemgået af både Integrationsministeriet, Justitsministeriet og Udenrigsministeriet?
Det synes jeg Socialdemokraterne skylder et klart svar på.
Som jeg startede med at sige, så er det altid godt at sætte spørgsmålstegn ved den gyldighed, hvormed vi udøver vores magt.